После окупације Краљевине Југославије и успостављања усташке Независне Државе Хрватске, априла 1941. године, припадао је оном делу муслиманског становништва у источној Босни, које није насело на усташке наговоре и није изводило злочине и пљачку над српским становништвом. Заједно са оцем Ћамилом и братом, августа 1941. године, отишао је у партизане. Били су међу првим муслиманским борацима у Романијском партизанском одреду, којим је тада командовао Славиша Вајнер легендарни „Чича са Романије“. У одреду је најпре вршио дужност десетара, а потом водника. Одмах после ступања у партизане, заједно са још пет другова, задржавао је скоро читав дан на Борици, напад чете усташке муслиманске милиције, која је пошла да пали српска села. Новембра 1941. године примљен је у чланство Комунистичке партије Југославије (КПЈ).